
Sülysáp Város Önkormányzata Képviselő-testületének

2018. április 27-én tartandó munkaterv szerinti ülésére

3. napirendhez

Tárgy:
Beszámoló a felnőtt háziorvosi körzetek 2017. évi munkájáról 
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 13. § (1) 4. pontja, valamint az egészségügyről szóló 1997. évi CLIV. törvény 152. § (1) bekezdése alapján a helyi önkormányzatok feladata az egészségügyi alapellátások körében a háziorvosi, a házi gyermekorvosi, a fogorvosi és a védőnői ellátásról gondoskodni, amit önkormányzatunk – a védőnői ellátás kivételével – feladat-ellátási szerződések keretében biztosít.
A megfelelő ellátás fenntartása érdekében elengedhetetlen a folyamatos tájékozódás a különböző egészségügyi területeken folyó munkáról, ezért évről évre bekérjük a településünkön működő egészségügyi szakemberek beszámolóit a szakterületük állapotáról.
Jelen előterjesztés keretén belül kérem a háziorvosi körzetek beszámolóinak szíves megtárgyalását és elfogadását.
…/2018. (IV. 26.) ÖKT határozati javaslat

Sülysáp Város Önkormányzatának Képviselő-testülete Dr. Molnár Tímea háziorvos beszámolóját az I. sz. háziorvosi körzet 2017. évi munkájáról elfogadja.
Határidő: azonnal
Felelős: polgármester
…/2018. (IV. 26.) ÖKT határozati javaslat

Sülysáp Város Önkormányzatának Képviselő-testülete Dr. Fábián Gábor Péter háziorvos beszámolóját az II. sz. háziorvosi körzet 2017. évi munkájáról elfogadja.
Határidő: azonnal
Felelős: polgármester
…/2018. (IV. 26.) ÖKT határozati javaslat

Sülysáp Város Önkormányzatának Képviselő-testülete Dr. Pesti László háziorvos beszámolóját az III. sz. háziorvosi körzet 2017. évi munkájáról elfogadja.

Határidő: azonnal
Felelős: polgármester
Sülysáp, 2018. április 19.

Horinka László s.k.


polgármester
1. melléklet

Sülysáp Város I. számú családorvosi körzetének éves beszámolója
2017
Tisztelt Polgármester Úr!

Tisztelt Képviselő Testület!

Sülysáp Város I. számú családorvosi körzetének ellátója a területi ellátási kötelezettségi szerződésben álló Állami Egészségügyi Ellátó Központ (továbbiakban ÁEEK). 

Az ÁEEK által a gyógyító feladat ellátására kinevezett orvos, jelen beszámoló megírója, Dr. Molnár Tímea, akinek személyét a Sülysáp Város képviselő testülete, testületi ülés keretén belül, a pályázati anyag áttekintését követően szavazással fogadta el.

A körzet személyi állománya: 

· Dr.Molnár Tímea orvos; 

· Hostyinszkiné Ecseri Ibolya körzeti OKJ-s ápoló;

· Porcs Adrienn védőnő. 

A körzet napi tevékenysége a következőkből áll:

· a praxisba bejelentett biztosítottak háziorvosi alapellátása;

· be nem jelentett biztosítottak és a biztosítással nem rendelkezők ambuláns, ill. sürgősségi ellátása;

· együttműködés a különböző kormányszervekkel;

· várandós gondozás, tanácsadás;

· közegészségügyi és járványügyi feladatok végzése, pl. védőoltások beadása, stb.;

· OEP utalványozás (táppénz, közgyógyellátás, útiköltség igényléshez igazolás kiadása, stb.);

· hatósági tevékenység (lőfegyvertartási-, gépjármű vezetői alkalmasságok kiadása, stb.);

· prevenció, betegségek megelőzését célzó szűrővizsgálatok, oktatás, tanácsadás, környezeti nevelés, egészségnevelés, stb.;

· a háziorvosi alapellátási tevékenység helyszíne a Losonczi utca 1/a. sz. alatti önkormányzati tulajdonú rendelő, esetenként a beteg otthona, illetve közterület, üzlet, hivatali helyiség is lehet. Az épület 2017-ben új külsőt és belsőt kapott, melyet Sülysáp Város Önkormányzata, az általa megpályázott és elnyert, a Nemzetgazdasági Minisztérium Pest Megyei települések számára hirdetett, az egészségügyi alapellátás feltételeinek javítását célzó pályázati összegen és önerőből valósított meg. A váróhelyiségbe új székek és bútorzat került, a férfi és női mosdó mozgássérült mosdóhelyiséggel bővült. Ugyancsak a mozgáskorlátozottak rendelőbe való bejutását szolgálja az újonnan beüzemelt akadálymentesítő-emelő is.  A betegvizsgáló helyiségbe ízléses, barátságos bútorzat került. 

· A laborvizsgálatokhoz szükséges vérvételt Hostyinszkiné Ecseri Ibolya körzeti nővér végzi mindhárom háziorvosi körzet részére. 2017-ben hetente kb.21-25 mintavétel történt. 2016 év első napjától a keretet megszigorították, heti csupán csak 3 x 7 mintavétel lehetséges. A sürgős vérvételek esetenként kivételt képeznek, így a heti 21 mintavétel néha a megengedettnél magasabb lesz.
A sülysápi betegek fekvőbeteg ellátását a Bajcsy-Zsilinszky Kh végzi, az egyéb szakellátásokat a gyömrői, monori szakrendelők, ill. a Főváros egyéb kórházai látják el.  

A rendelő gyógyszeres ellátottsága is kielégítő. Az utazás anyagi, fizikai és lelki megterhelés csökkentésének érdekében, valamint azért, hogy a családok integritását ne bontsuk meg a hosszas kórházi bentfekvésekkel, rendelői körülmények között, vagy éppen a beteg otthonában infúziós kezeléseket is szép számmal vállaltunk.

A rendelési idő 2017-ben nem változott.  A jogszabályban előírt heti 15 óra rendelési idő helyett heti 20 órában látjuk el betegeinket a Losonczi utcai rendelőnkben.

2016.04.06-án 1872 bejelentett lakos tartozott az I. sz. praxis állományába (19 év felettiek összesen 1865 fő).  A mai napon, 2018.04.10-én a létszám több, mint 130 fővel nőtt: praxisunkba bejelentett betegeink száma: 2001.

Rendelési időben megjelentek 2017-ben: 7700 eset.

Rendelőn kívüli ellátások 2017-ben: 135 eset.

Fekvőbeteg gyógyintézetbe utalások száma 2017-ben: 150 eset.

Szakrendelésre utalások: diagnosztika: 1535 eset / egyéb-szakkonzultáció: 1183 eset.

Korcsoportos eloszlásban legtöbb betegünk 40-50év közötti (446), a 60-70 év közöttiek (348) után a 30-40 év közöttiek (328) következnek. A 70 év felettiek (281) közel azonos létszámban vannak a 10-30 év közöttiekkel (292).

Meglepően nagy a magas vérnyomás betegségben szenvedők köre, férfi: nő arány közel 1:2. A kiírt terápiát fegyelmezetten tartók száma magas, megfelelő az együttműködési készség. A vérnyomások sikeres rendezése hűen tükrözi a befektetett energiát. Daganatos betegeink közül ketten örök nyugalomra tértek. 

A statisztikai adatok alapján az előző évvel összevetve egyéb különösebb változás nem figyelhető meg, kiugró egészségügyi, járványügyi jelenség (a jó együttműködésnek köszönhetően a betegek nagy részét sikeresen átoltottuk az influenza járvány kezdete előtt, így annak ellenére, hogy idén jelentési kötelezettséget kaptunk feladatul, nem beszélhettünk körzetünkben érdemben járványról) nem volt tapasztalható.
Sülysáp, 2018.április.18.


Dr. Molnár Tímea


a Losonczi utcai I. sz. körzet családorvosa
2. melléklet

Beszámoló háziorvosi tevékenységről 2017.


Az elmúlt esztendőben végre bevezetésre került a Kormányzat által régóta előkészített Elektronikus Egészségügyi Szolgáltatási Tér (EESZT) nevű projekt. Azt reméljük, hogy ha teljes kapacitással fog működni, és minden egészségügyi szolgáltató rákapcsolódik majd, akkor gyorsabb, egyszerűbb lesz a rendelés, a leletek, vizsgálati eredmények érkeztetése, összefésülése. Még a kezdeteknél járunk, de biztató jelek mutatkoznak már. 


Praxisunk ismételten 2 alkalommal szervezett Sülysáp lakossága számára (mindhárom körzetet érintően) csontritkulás szűrést, reumatológus szakorvos bevonásával. A kiszűrt, csonttörés szempontjából rizikós betegeket kiszűrtük, megfelelő kezelésüket elindítottuk. Idén is tervben van hasonló szűrővizsgálat megszervezése, remélhetőleg ismét 2 alkalommal.


A gyógyszerpiaci verseny eredőjeként a gyógyszerárak továbbra is folyamatosan tovább csökkentek. A betegek szélesebb rétege tud kedvezőbben hozzájutni a felírt készítményekhez. A kezelést azonban megnehezíti, hogy ugyanazt a hatóanyagot majd’ minden hónapban más néven kaphatják meg.


Praxisunk a tavalyi évben oktató praxisként is működött. Idén is várjuk az egészségügyi hallgatókat, dolgozókat.


A megnövekedett várólistákat, orvoshiányt tekintve a betegeknek sok esetben a gyors, akár pár napon belül elérhető privát képalkotó vizsgálatokat is (UH, RTG, CT, MRI) végző magánrendeléseket is felajánljuk. 


A daganatos megbetegedések folyamatosan emelkedő tendenciát mutatnak továbbra is, sajnos sok esetben már késői stádiumban kerülnek a látóterünkbe. A krónikus betegségben szenvedő betegek gondozása folyamatosan zajlik, korszerű készítmények alkalmazásával. A korszerűtlen készítmények folyamatosan lecserélésre kerülnek.


A rendelőnkben tavalyi évben is sikerrel alkalmaztuk a véralvadást monitorozni képes ún. INR mérő készüléket. A betegek aktuális állapotát így helyben ellenőrizni tudjuk, és szükség esetén a terápiát azonnal módosítani tudjuk, nem kell a szakrendelőbe elfáradniuk, a lelettel meg vissza, nem kevés időt eltöltve.


2017. esztendőben továbbra is számos új, az elhízással kapcsolt cukorbetegséget, magasvérnyomás betegséget szűrtünk ki, és kezdtük el a betegek kezelésének beállítását. Egyre emelkedőben a lisztérzékenységgel, tejcukor érzékenységgel, inzulinrezisztenciával, és az ún. endometriózissal küzdő betegek száma.


A frissen felfedezett pajzsmirigy betegségek továbbra is emelkedő tendenciát mutatnak, csakúgy, mint az ezt megelőző időszakban.


A tavaly kezdődött influenza szezonra jellemző volt, hogy számos szövődménnyel kellett számolnunk, számos esetben alakult ki tüdőgyulladás, sok esetben kellett kórházi kezelést igénybe vennünk.
Mellékelem a rendelésem statisztikai mutatóit.

Sülysáp, 2018.04.10.


_____________________________


Dr. Fábián Gábor Péter


háziorvostan, foglalkozás-egészségügyi szakorvos

3. melléklet

2017. ÉVI HÁZIORVOSI BESZÁMOLÓ
SÜLYSÁP III. HÁZIORVOSI KÖRZET
DR. PESTI LÁSZLÓ
Tisztelt Képviselő Testület!

2010. július 1.-től vagyok a Sülysáp III. háziorvosi körzet háziorvosa.

Munkámat az Országos Egészségbiztosítási Pénztárral kötött szerződés alapján, területi ellátási kötelezettséggel végzem.

Asszisztensnőm Polenyikné Jurás Erzsébet, védőnő Zemenné Jurás Katalin.

A szakmailag előír továbbképzéseken mindhárman rendszeresen részt vettünk, a szükséges pontokat megszereztük.

A rendelő felszereltsége megfelelő. Az előírt alapfelszerelés megvan. Két számítógép, EKG, sürgősségi táska, hűtőszekrény, 24 órás ABPM vérnyomás Holter, oxygén palack került beszerzésre. Összességében minden alapvetően szükséges eszköz a betegek rendelkezésére áll.

A praxishoz december 31-én 1789 fő tartozott, ami szinte az előző évivel egyező szám, 1 növekedéssel. A körzetek között évi néhány átjelentkezés van, nem számottevő mennyiségben.

A 18 éven aluliak ellátását a gyermekorvosok végzik.

A 2017 éves KSH jelentést mellékelem:

A rendelésen megjelent 1832 beteg, összesen 11841 alkalommal. A lakáson sürgős hívásra ellátottak száma pedig 25, egyéb gondozás 209 volt. Fekvőbeteg gyógyintézetbe 175 beteget küldtem. Szakrendelésre küldött betegszám diagnosztikus céllal (EKG, labor, RTG stb) 1524, szakkonzultációra 1173 alkalom.

Lakáson nővér által ápolt betegek száma 19, összesen 73 alkalommal. Ehhez járult még az igénybe vett külsős ápolói szolgálat, amely a rendszeres, tervezhető gyógytornát, infúziós kezeléseket, sebellátást végezte, összesen 421 alkalommal.

Védőoltást 138 beteg kapott, összesen 153 alkalommal. Ebből az influenza oltások száma 121 volt.

A szükséges oltóanyagot az ÁNTSZ-től térítésmentesen kaptuk, és az oltás beadásáért sem kértünk pénzt a lakosságtól. Az oltások száma az országos átlag felett volt, de a kívánt mértéket nem érte el.

Jogosítványhoz 139 alkalmassági vizsgálat történt.

558 bejelentkezés, 557 kijelentkezés történt tavaly, ebből az elhunytak száma 83. A kijelentkezések és bejelentkezések nagy száma az Estikék Ápolási Intézményből származik.

A teljes betegszámból 100 – 110 beteg között mozog Az Estikék Ápolási Intézmény betegszáma. Az intézmény betegeit 4 éve kezelem, de második éve már a praxisomhoz tartoznak. Ez sok plusz adminisztrációval, és egyéb munkával jár. Heti 3 alkalommal vizitelek ott, valamint a sürgős eseteket minden nap ellátom. Az adminisztrációs terhek csökkentése miatt olyan hálózatot építettünk ki, ahol a számítógépek össze vannak kötve egymással.

Előzetes időpontkérésre továbbra is van lehetőség, bár kevesen élnek vele. Naponta 10 percenként van időpont, közben az akut betegek ellátása érkezési sorrendben történik. Ez alól a kedd délutáni rendelés a kivétel. Ekkor a munkából jövő dolgozókat fogadjuk elsősorban, ez alól kivétel természetesen az akut panasszal jelentkező fiatal, vagy nyugdíjas.

Szűrővizsgálatok folyamatosan történtek: alkoholizmus, cardiovasculáris szűrés, EKG, cukorbetegség, emlővizsgálat, gyomor-bélrendszeri vérzés, magas vérnyomás, pajzsmirigy betegség, ideggyógyászati betegség, szemészeti betegség, mentális fejlettség, mozgásszervi betegség, méhnyakrák szűrés, veseműködés szűrése, életmód szűrés és érzékszervek szűrése történt.

Ezek mind egyedi szűrések, a napi betegszám, a lehetőségek függvényében történnek. Fő eszközük a labor vizsgálat, és a fizikális vizsgálat, valamint a hozott szakorvosi leletek áttekintése.

A tavalyi évben szervezett, műszeres érvizsgálattal végzett szűrés történt.

A kiemelten kezelt betegségcsoportok közül néhány adat nők esetében: Rosszindulatú daganatos betegségek száma 52, vér és vérképzőszervi betegség 125, cukorbeteg 351 fő, pszichiátriai betegség 50, epilepszia 10, magas vérnyomás 473 fő, szív betegség 336, asthma 58 fő, mozgásszervi betegségek száma 935.

Ugyanezen számok férfiak esetében: Rosszindulatú daganatos betegségek száma 42, vér és vérképzőszervi betegség 34, cukorbeteg 274 fő, pszichiátriai betegség 27, epilepszia 19, magas vérnyomás 300 fő, szív betegség 195, asthma 26 fő, mozgásszervi betegségek száma 442.

Sülysáp 2018. 04. 15.

Tisztelettel:


Dr. Pesti László


háziorvos

Két táblázat a KSH felé jelentett betegség csoportokról:

